b'\n_START_ARTICLE_\nMikko Laaksonen\n_START_PARAGRAPH_\nMikko Olavi Laaksonen (27. elokuuta 1927 Helsinki \xe2\x80\x93 11. tammikuuta 2006 Fuengirola, Espanja) oli suomalainen poliitikko, ammattiyhdistysjohtaja, ministeri ja verohallituksen p\xc3\xa4\xc3\xa4johtaja. Puoluekannaltaan Laaksonen oli sosiaalidemokraatti._NEWLINE_Laaksosen vanhemmat olivat veturinkuljettaja Mikko Laaksonen ja Henriika Hintikka. Laaksonen p\xc3\xa4\xc3\xa4si ylioppilaaksi 1947, suoritti ylemm\xc3\xa4n oikeustutkinnon 1952 ja sai varatuomarin arvon 1955. Opiskeluvuosinaan Laaksonen ty\xc3\xb6skenteli samalla Helsingiss\xc3\xa4 palomiehen\xc3\xa4 1947\xe2\x80\x931952. _NEWLINE_Suoritettuaan oikeustutkinnon h\xc3\xa4n toimi Pielaveden, Keiteleen ja Maaningan kuntien veropiirin verojohtajana 1953\xe2\x80\x931955 ja SAK:n lainopillisena sihteerin\xc3\xa4 sek\xc3\xa4 Valtionvirkailijain yhteisj\xc3\xa4rjest\xc3\xb6n sihteerin\xc3\xa4 1955\xe2\x80\x931961. 1960-luvulla Laaksonen oli Virkamiesten ja ty\xc3\xb6ntekij\xc3\xa4in yhteisj\xc3\xa4rjest\xc3\xb6n p\xc3\xa4\xc3\xa4sihteerin\xc3\xa4 1961\xe2\x80\x931971 ja uuden SAK:n 3. puheenjohtajana 1969\xe2\x80\x931971. H\xc3\xa4n oli my\xc3\xb6s Espoon kunnallispormestari ja j\xc3\xa4rjestysoikeuden vt. puheenjohtaja 1963\xe2\x80\x931965._NEWLINE_Mikko Laaksonen oli SDP:n kansanedustajana Helsingin kaupungin vaalipiirist\xc3\xa4 vuosina 1966\xe2\x80\x931971. H\xc3\xa4n oli oikeusministerin\xc3\xa4 ja II sis\xc3\xa4asianministerin\xc3\xa4 Ahti Karjalaisen II hallituksessa 1971. Laaksonen j\xc3\xa4tti eduskunnan 1971 siirtyess\xc3\xa4\xc3\xa4n verohallituksen p\xc3\xa4\xc3\xa4johtajaksi. Laaksonen menetti virkansa ns. Salora-jutun yhteydess\xc3\xa4 1978 ja h\xc3\xa4net tuomittiin joulukuussa 1979 Helsingin hovioikeudessa 18 000 markan sakkoihin sek\xc3\xa4 vahingonkorvauksiin lahjoman vastaanotosta. Laaksonen oli ollut Saloran tarjoamilla kalastus- ja ulkomaanmatkoilla samaan aikaan kun yhti\xc3\xb6n asiat olivat jo viranomaisten tutkittavina._NEWLINE_Viimeksi Laaksonen oli Suomen Ty\xc3\xb6v\xc3\xa4en S\xc3\xa4\xc3\xa4st\xc3\xb6pankin erityisteht\xc3\xa4viss\xc3\xa4 1978\xe2\x80\x931979 ja vuodesta 1979 l\xc3\xa4htien Luottorengas Oy:n toimitusjohtajana. Viimeiset parikymment\xc3\xa4 vuotta el\xc3\xa4m\xc3\xa4st\xc3\xa4\xc3\xa4n Laaksonen asui Espanjassa. El\xc3\xa4kevuosinaan Laaksonen julkaisi useita muistelmateoksia. Kirjassaan Punanatsi h\xc3\xa4n kuvasi sit\xc3\xa4, kuinka oli liittynyt 17-vuotiaana Saksan sotajoukkoihin ja palvellut niiss\xc3\xa4 1944\xe2\x80\x931945 Suomen Lapissa ja Norjassa.'